text: 2500 halmballer brændte - 12 heste reddet ud
  07 oktober 2015 kl. 04.14
  Heste reddet ud af brændende lade natten til onsdag. To personer indlagt på sygehus for røgforgiftning.
  En dramatisk brand udviklede sig natten til onsdag ved en ejendom på Gammelengvej i Rødding, fortæller Sydjyllands Politi til TV SYD.
  2500 halmballer var lige efter midnat brudt i brand i en lade, hvor der også stod 12 heste.
  Hestene var fanget i den brændende lade, og derfor gik to af stedets beboere i gang med at evakuere dem. Det lykkedes, men begge personer blev efterfølgende indlagt på sygehuset for at blive tjekket for røgforgiftning.
  Ved 02-tiden havde brandfolkene styr på branden, meddeler Sydjyllands Politi i et tweet.
  Årsagen til branden er indtil videre ukendt.
  Rødding og Skodborg Frivillige Brandværn var kaldt ud til branden.
  Så er der styr på branden i Rødding. 2 personer til tjek på skadestuen for røgforgiftning og ingen dyr led overlast.  #politidk
  
  Vi er til brand i lade med 2500 halmballer i Rødding. Det brænder kraftigt og laden er overtændt. #politidk
  
  
  